Volmaak, elegant sonder voorgeeDaar was die afgelope 120 jaar maar ŉ handjievol motors wat ŉ mens as volmaak kan beskou. Selfs as ŉ mens ŉ paar verskillende opinies kry, is die kans goed dat iemand nie saamstem nie… maar een só ŉ volmaakte model is moontlik die Range Rover. Beslis nie vir die begrotingbewustes onder ons nie, maar vir diegene wat die ekstra nulle in hul bankrekening het, is daar moontlik geen ander motor wat dié luuksheid, elegansie én bekwaamheid kan bied nie. Die ontwerp is imposant… kyk, dit is ŉ enorme voertuig, maar op een of ander manier het Land Rover dit reggekry om dié monster bitter elegant te laat lyk. Ons toetsmodel het dowwe goue verf en roomkleurige bekleedsel gehad. Glad nie kindervriendelik nie, maar gelukkig is my drie makkers gewoond aan toetsmotors skoonhou. Die binneruim is ŉ fees. Daar is pragtige leer- en sagte kopkussings, skerms en funksies vir ŉ vale. Die agtersittendes kan meeste van die funksies beheer met die raakskerm in die middelkonsole, masserende sitplekke verhit én verkoel, bekerhouers vir sjampanjeglase – ai, dié binneruim is ontwerp vir mense buite my vriendekring. Ten minste kan die skerms in die voorste kopstutte die kinders besig hou én pla hulle my nie te danke aan die oorfone wat saam met die motor kom. Selfs my vrou kan links sit en heeltemal ander inligting op die skerm sien as ek sodat dit nie my aandag aftrek nie. Agter die stuur is ŉ paar goed opvallend. Die sitplek pas soos ŉ handskoen – of dalk jou gunsteling paar pantoffels. Alle funksionaliteit wat vir die bestuurder belangrik is om te beheer is maklik bereikbaar. Die Meridian-klankstelsel speel Ludovico Einaudi en laat die klank soos ŉ warm, sagte kombers my in die winter toevou. Klassieke musiek is mos statig, of hoe? Die dieselenjin onder die kap luier seepglad en tjoepstil. Hy bied 258 kW en 700 Nm. Dis groot nommers vir ŉ 3.0 V6-turbodiesel. Die ratkas wat saam die enjin gepaard gaan bied ŉ seepgladde, lieflike ervaring met egalige versnelling. So ŉ groot ou bus kan nogal wikkel indien jy jou voet in die luukse mat begrawe. Op die pad is waar die Rangie ŉ mens heeltemal betower. Vir só ŉ groot voertuig draai hy om ŉ tiekie. Daar is vierwielstuur! Die agterwiele draai tot en met sewe grade in die teenoorgestelde rigting. Dit maak die Range Rover baie makliker om te parkeer en te maneuvreer in klein spasies. Beter as die vierwielstuur is die soepel vering. Die Rangie loop op enorme 23”-wiele, maar die ritgehalte is uiters luuks en soepel, sonder enige belaglike bakrol as ŉ draai nader kom. Aan die veiligheidskant is daar elke denkbare aktiewe en passiewe veiligheidstelsel. Onder die passiewe stelsels is daar sluitweerremme, vastrap en stabiliteitsbeheer, lugsakke en dies meer. Aan die aktiewe kant is daar baandwaalwaarskuwing met baanhulp, kruisverkeerwaarskuwing, aanpasbare spoedkontrole, botsingwaarskuwing met noodremhulp – die lot! Ek sal die Range Rover só opsom: Dit is ŉ pragtige voertuig. Ek sou wel ŉ gewone wit een wil hê met ŉ swart binneruim en sewe sitplekke… maar die groot buks is nie swaar op brandstof nie, dis elegant en hiperluuks. Sou jy graag van die teer wil afklim en ŉ bietjie in die bos in voeter het die Range Rover uiters gevorderde 4×4-stelsels én kan hy 3.5 ton sleep. Dalk is daar só Range Rover en ŉ Okto Chateau-woonwa iewers in my toekoms!? Die Range Rover-reeks lyk só: 700 Nm Die reeks word gedek deur ŉ vyf jaar/ 100 000 km-waarborg en omvattende instandhoudingsplan. Die hibriede model kry ŉ agtjaar-batterywaarborg by.